Վեներայի տրոպոսֆերան պարունակում է մոլորակի մթնոլորտի զանգվածի 99 %-ը: Վեներայի մթնոլորտի 90 %-ը գտնվում է մակերևույթից 28 կմ-ի սահմաններում: Մթնոլորտային ճնշումը 50 կմ բարձրության վրա մոտավորապես հավասար է Երկրի մթնոլորտային ճնշմանը[17]: Վեներայի ցերեկային կողմում ամպերը հասնում են մոտավորապես 65 կմ բարձրության, իսկ գիշերային կողմում՝ 90 և ավել կմ-ի[18]: Տրոպոպաուզան տրոպոսֆերայի և մեզոսֆերայի միջև սահմանն է, տեղաբաշխված 50 կմ[15]-ից մի փոքր բարձր: Այդ բարձրության վրա, պայմանները համեմատաբար նման են երկրային պայմաններին: Խորհրդային «Վեներա-4»-ից մինչ «Վեներա-14» և ամերիկական «Պիոներ-Վեներա-2» զոնդերի չափումների համաձայն, 52,5-ից 54 կմ շրջանը ունի 293 К (20 °C) և 310 K (37 °C) ջերմաստիճանների միջև ընկած արժեքներ, իսկ 49,5 կմ բարձրության վրա ճնշումը այնպիսին է ինչպիսին Երկրի վրա է ծովի մակարդակին[15][19]: Դա հետազոտական գաղութների կամ տիեզերանավերի ամենաօպտիմալ շրջանն է, որտեղ ջերմաստիճանը և ճնշումը մոտ են երկրայինին[11][16]: